- Warm stoel wag vir nuwe IT-hoof
Warm stoel wag vir nuwe IT-hoof
Danie Keet 28 Oct 2021 No Comments
Nuwe IT-hoof by US
Dr Jairam-Owthar, hoofinligtingsbeampte van die Stad Johannesburg is aangestel as die Universiteit Stellenbosch se hoofdirekteur: inligtingstegnologie. Sy sal die eerste vrou wees om hierdie posisie te beklee.
Jairam-Owthar verruil binnekort 'n baie warm stoel as hoofinligtingsbeampte by die Stad Johannesburg vir 'n ander (warm genoeg) een in die US se informasietegnologie-gebou. En, om nog 'n "eerste" by haar CV te voeg: sy sal die eerste vroulike hoofdirekteur: inligtingstegnologie in die geskiedenis van die US wees.
Sy was die afgelope paar jaar een van die groot dryfvere agter 'n dramatiese IT-transformasie by die Stad Johannesburg. Onder haar leierskap het IT getransformeer van 'n ondersteuningsfunksie na die stad se strategiese spilpunt. Sy het by die munisipaliteit aangesluit in 'n tyd toe betaalstrokies vir die groot personeelkomponent van sowat 35 000 mense nog op papier gedruk is.
"Ek werk in 'n veeleisende, maar fantastiese ruimte. Ek glo my huidige rol het my gevorm en baie geleer. Dit het my voorberei vir wat ek as my nuwe rol sien: om onderwys deur tegnologie by die US 'n werklikheid te maak. Ek glo informasietegnologie is 'n kritieke instaatsteller in die transformasie van onderwys. Ek bring alles wat ek geleer het, saam."
Jairam-Owthar sê om so jonk in IT te wees, hou baie voordele in. "Ek was tot dusver doelbewus oor my reis en het verseker dat ek op hoogte bly van my vakgebied. Ek weet wat in ons bedryf gebeur, en ek verstaan hoe om dinge vir IT bymekaar te bring. Meer nog, om daardie waarde na die organisasie te bring. Dit moet eg wees, dit moet gevoel word, en dit moet relevant wees vir die US se behoeftes," sê Jairam-Owthar, wat lief is vir die onvoorspelbare. "Ek kan by my kantoor instap, en die dag kan op sy kop draai, en ek hou daarvan. Die onvoorspelbare toets jou op elke faset en maak jou wie jy is."
Sy het haar reis begin met administratiewe werk in New York en Londen, omdat sy geld nodig gehad het om vir haar tersiêre opleiding te betaal. Sy het 'n BCompt Honneursgraad in Rekeningkundige Wetenskappe aan die Universiteit van KwaZulu-Natal voltooi, en daarna, terwyl sy gewerk het, verder studeer en 'n MBA in Tegnologiebestuur voltooi. Daarna het sy haar DBL-studie oor drie jaar aan Unisa voltooi.
Haar werksloopbaan strek vanaf 2007 waar sy as 'n besigheidsintelligensie-ontleder by die Suid-Afrikaanse Inkomstediens (SAID) begin het. Van die SAID het sy in Desember 2011 na Barclays verhuis en daarna by die Ontwikkelingsbank van Suider-Afrika (DBSA) aangesluit waar sy die IKT-hoof van gedeelde dienste was.
'n Mens kan nie help om te wonder hoe sy al die balle in die lug hou met boonop genoeg tyd om 'n ma vir haar 4-jarige seun, Sanchen, te wees nie. "Ek het 'n baie ondersteunende man en ma," sê Jairam-Owthar met selfvertroue. Haar ma het haar nog altyd aangemoedig om haar 'innerlike krag' en 'ware potensiaal' te ontgin. Haar man van nege jaar en "grootste ondersteuning", Sudhir Owthar, 'n elektroniese ingenieur, is ook in die IT-bedryf by een van Suid-Afrika se innoverendste banke. "Dit sorg vir fassinerende gesprekke rondom die etenstafel," merk sy op. "Dit is wonderlik om ons kennis te deel en saam te leer, want dit is so 'n vinnige bedryf waar jy op hoogte moet wees met al die nuutste inligting wat die wêreld van tegnologie bied."